Når børnene i Børneuniverset sover til middag, taster Heidi Lynggren og kollegaerne ind på en skærm, hvornår barnet sover - og hvornår barnet tages op igen. - Det giver mening både for personalet, og det giver mening for forældrene, siger Heidi Lynggren. I disse tider er der meget snak om minimumsnormeringer og at have nok tid til hvert enkelt barn. Derfor skaber de mange tryk på skærme i vuggestuen også visse bekymringer med sig. - Jeg er da nervøs for, at man bruger meget dyrebar tid på at sidde ved en skærm fremfor at være sammen med børnene, siger Signe Nøhr, der er 1. viceborgmester i Vesthimmerlands Kommune for Det Konservative Folkeparti. Hun medgiver, at der i visse tilfælde kan være tilfælde, hvor det giver god mening, at forældrene kan overvåge hvor meget deres barn sover i løbet af en dag. - Men jeg synes ikke, det giver mening at gøre det konsekvent ved alle børn, lyder det. Luksus for forældrene For de forældre der blev adspurgt i dag, var der kun gode ting at sige om den digitale bogføring over søvnen. - Det synes jeg er fantastisk. Jeg sidder tit og holder øje med, hvornår hun er lagt til at sove, og hvornår hun vågner op igen, siger Helena Pilegaard Christensen, der er mor til Rose. - Det er jo fint nok, at man kan se, hvor meget de rent faktisk har sovet heroppe, og så man kan tage højde for det, siger Mads Kristensen, der er far til Ollie. Signe Nøhr forstår godt, at forældrene er tilhængere af metoden, men også at det er en luksusting. - Jeg kan sagtens forstå, at det kan være rart. Det kender jeg også selv som forældre. Men jeg tror også, at vi forældre nogle gange er nødt til at spørge os selv om, hvad der kunne være rart at vide, og hvad er nødvendigt som forælder at vide, siger Signe Nøhr. - Jeg så hellere, at de (personalet, red.) brugte tiden på noget andet. Men ifølge Heidi Lynggren tager det ikke lang tid at notere på skærmen, så derfor er der både tid til skærm og børn. - Den er kommet for at blive, fordi det giver god mening. VIDEO: Se hele indslaget herunder:

Referat:
Når børnene i Børneuniverset sover, bliver det tastet ind på Aula, så forældrene kan se, hvor meget søvn barnet har fået.